Tiada jeritan minta tolong, hanya bunyi aneh
Taiping: Hanya bunyi aneh dan benda jatuh yang kedengaran, tetapi tiada langsung jeritan minta tolong, kata isteri kedua mangsa serangan harimau di hutan dekat Bersia di Gerik, semalam. Saina Binsa-i, 54, yang juga warga Thailand berkata, kejadian itu berlaku terlalu pantas dan dia ketika itu sedang bersiap untuk menunaikan solat sunat, kira-kira 5 pagi. Katanya, dia menyedarinya suaminya, Adnan Ismail, 54, tiba-tiba keluar dari rumah kongsi dihuni mereka sejak sebulan lalu, yang berkemungkinan untuk ke tandas. "Saya kemudian dengar bunyi macam 'kiuk' disusuli benda jatuh. Saya terus batalkan solat dan ketika itu saya yakin abang (Adnan) belum sampai ke tandas dan saya jenguk ke luar tetapi dia tidak kelihatan. "Beberapa kali saya panggil 'abang' tetapi tiada sahutan... memang tidak kedengaran bunyi lain pun selepas itu dan kemudian pekerja lain yang mendiami rumah kongsi sama beritahu suami dibaham harimau. "Disebabkan ketika itu masih gelap, kesan harimau yang baham abang tidak nampak. Apabila hari sudah cerah baru nampak kesan tapak kaki haiwan itu dan kesan seretan di tanah. Kesan darah pula dijumpai jauh sedikit dari rumah kongsi kami," katanya. Dia ditemui pemberita di Unit Forensik Hospital Taiping, di sini hari ini. Wanita itu yang mengambil upah sebagai tukang masak di tapak projek itu di hutan itu memberitahu, mereka sudah menduduki rumah kongsi berkenaan yang berdekatan laluan Jalan Raya Timur Barat (JRTB) Gerik-Jeli sejak sebulan lalu dengan Adnan sebagai pemandu jentera. Katanya, arwah ada menyatakan keinginan untuk pulang ke Kampung Kenor di Kuala Krai, Kelantan bagi bertemu anak-anaknya pada hari kejadian, bagi membeli barang keperluan. "Saya tak perasan tingkah laku (pelik) abang, cuma sehari sebelum, kejadian dia kata hendak balik berseorangan, menjenguk isteri pertama dan 10 anak mereka sebab ada duit lebih sedikit (beli barang keperluan). "Saya menyuruhnya balik pada Isnin, namun arwah mahu tunggu hingga esoknya (semalam)... tunggu hujan baru boleh keluar. Jika tidak hujan, dia perlu bekerja," katanya. Jenazah Adnan akan dikebumikan di Kampung Kenor, Kuala Krai selepas selesai proses bedah siasat.